Ме́сяца ию́ня в 10-й день  
Священному́ченика Митрофа́на, пресви́тера Пеки́нскаго,  
и и́же с ним пострада́вших

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 6:

О ди́вный по́лче страстоте́рпец Христо́вых,/ от соплеме́нных бу́иих убие́нных!/ О му́ченицы мно́зи,/ за ве́ру правосла́вную живо́т свой положи́вшии в ца́рстве Кита́йстем безкра́йнем!/ Кто возмо́жет просла́вити страда́ния ва́ша,/ о́тче Митрофа́не богому́дре со ча́ды твои́ми духо́вными,/ му́жие и жены́, ста́рцы с ю́нотами и младе́нец мно́жество!/ Прииди́те, ста́ните с на́ми// и просла́вите Христа́ Подвигополо́жника.

О ма́лое ста́до,/ ему́же Оте́ц Небе́сный да́ти Ца́рство благоволи́!/ Ка́ко не диви́мся, зря́ще вы, рачи́тели благоче́стия,/ обре́тшия многоце́нный би́сер Правосла́вия в земли́ язы́честей,/ иде́же ве́ра Христо́ва вма́ле пропове́дана бе,/ взыска́сте Го́спода и жи́вы днесь ду́ши ва́ша,// восхваля́юще Христа́ Подвигополо́жника.

Глас проро́ка Иса́ии услы́шим, ве́рнии, взыва́ющий:/ се, си́и издале́ча прии́дут./ Ны́не прорече́ние сие́ испо́лнися,/ ны́не ча́да Бо́жия, благосве́тлая свети́ла, от восто́к со́лнца приидо́ша,/ к горе́ Сио́ну и ко гра́ду Бо́га жива́го,/ к Це́ркви перворо́дных, на Небесе́х напи́санных,// и ду́хом пра́ведников соверше́нных.

Ка́ко не диви́мся, зря́ще тя, свяще́нне Митрофа́не,/ от мла́да пропове́дником Правосла́вия внима́вша/ и от их усте́н водо́ю живото́чною, я́ко дре́во плодови́тое, напоя́ема;/ по́слежде, еще́ ю́ну тебе́ су́щу,/ бра́тий твои́х любому́дренне просвеща́юща;/ по сем вене́ц досто́ин трудо́в твои́х/ благода́ть свяще́нства от десни́цы просвети́теля Япо́нии, Никола́я сла́внаго, прие́мша/ и, по стопа́м его́ ше́ствующа,/ служе́ние свое́ до́бле соверши́вша,// му́ченически страда́вша и венча́вшася.

Ча́да моя́ возлю́бленная,/ вопия́ше священноучи́тель Митрофа́н,/ се, вре́мя испыта́ния наста́,/ никто́же от вас да убои́тся сме́рти лю́тыя,/ помина́я, ка́ко сло́вом и де́лом поуча́х вы Го́сподеви рабо́тати,/ ско́рби и оби́ды от бли́жних благоду́шно терпе́ти,/ наипа́че же ве́ру святу́ю,// а́ки дар Небе́сный, да́же до кро́ве храни́ти.

О му́ченицы Христо́вы единонра́внии,/ коль светла́ страда́ния ва́ша,/ за ве́ру правосла́вную подъя́тая!/ Ве́ру Христо́ву, я́ко щит проти́ву лица́ гони́телей, тве́рдо держа́ли есте́/ и та́ко, живо́т свой за Христа́ положи́вше,/ ра́дующеся прехва́льным страстоте́рпцем дре́вним,// равноче́стны тем яви́лися есте́.

Сла́ва, глас 8:

Днесь собо́р святы́х му́ченик,/ священнотаи́нником Митрофа́ном приводи́мый,/ духо́вную трапе́зу мучениколю́бцем предлага́ет,/ ве́рою правосла́вною сия́я а́ки зве́зды небе́сныя,/ ника́коже Со́лнца Пра́вды Христа́ отлуча́яся,/ терпели́во поноше́ния, оклевета́ния, муче́ния и смерть от рук мучи́телей прие́млет,// ра́дуяся ра́достию Небе́сною.

И ны́не, Богоро́дичен, глас то́йже: Царь Небе́сный за человеколю́бие на земли́ яви́ся:

Вход. Проки́мен дне. Чте́ния три му́ченическая.

На лити́и стихи́ры, глас 5:

Прииди́те, ве́рнии, воспои́м свяще́ннаго Митрофа́на,/ единонра́вный лик страда́лец Христу́ с собо́ю приве́дшаго,/ куми́ром не покло́ньшихся/ и за ве́ру святу́ю оби́ды и безче́стия,/ поноше́ния, му́ки и смерть претерпе́вших.// И́хже моли́твами, Христе́ Бо́же, поми́луй нас.

Прииди́те, возсла́вим ди́вный сонм/ муже́й и жен, ста́рцев и ста́риц, отроко́в и отрокови́ц,/ богому́дрому Митрофа́ну, а́ки о́вцы заколе́ния, на страда́ния после́довавших/ и та́ко у́зкими враты́ и те́сным путе́м// в живо́т ве́чный вше́дших.

Сла́ва, глас 1:

Све́тлою любо́вию ко Христу́ пламене́юще,/ ве́ры Боже́ственныя не отверго́стеся/ и куми́ром не поклони́стеся,/ святи́и му́ченицы с па́стырем ва́шим священнотаи́нником Митрофа́ном,/ и, о Христе́ укрепля́еми, мучи́телей суровство́ низложи́сте./ Сего́ ра́ди венцы́ побе́ды улучи́вше,/ Творцу́ вся́ческих моли́теся,// да спасе́т ду́ши на́ша.

И ны́не, Богоро́дичен.

На стихо́вне стихи́ры, глас 2.

Подо́бен: До́ме Евфра́фов:

Христа́ возлюби́в,/ во след му́ченик дре́вних/ му́жественне поте́кл еси́,/ священнострада́льче Митрофа́не,// с дружи́ною твое́ю.

Стих: Воззва́ша пра́веднии,// и Госпо́дь услы́ша их.

Зве́зды, на Восто́це возсия́вшия,/ днесь восхва́лим,/ лик страда́льцев добропобе́дных,/ све́том Правосла́вия// Кита́й просвети́вших.

Стих: Мно́ги ско́рби пра́ведным,// и от всех их изба́вит я́ Госпо́дь.

Первозва́ннии му́ченицы Кита́йстии,/ тьмо́ю неве́дения/ о́крест обстои́ми,/ светоза́рнии и добропобе́днии// в по́двизе яви́стеся.

Сла́ва, глас 4:

Му́чеников святы́х во́инство/ приве́л еси́ Христу́, свя́тче Митрофа́не,/ пе́рвый от кита́йскаго наро́да во иере́я поста́вленный,/ не кре́постию ра́тною и ору́жии изощре́нными гордя́щихся,/ но Христо́м укрепля́емых,/ то́кмо не́мощию свое́ю сла́дце похваля́ющихся,/ посреде́ же их ди́вный о́трок, сын твой Иоа́нн,/ е́гоже от главы́ до ног ра́нами злоде́и уязви́ша и огне́м сожго́ша./ Вси си́и страда́льцы добропобе́днии/ Небе́сных селе́ний достиго́ша,// иде́же плодо́в дре́ва живо́тнаго наслажда́ются, досточу́днии.

И ны́не, Богоро́дичен, глас то́йже: При́зри на моле́ния Твои́х раб, Всенепоро́чная:

Тропа́рь, глас 4:

Му́ченицы Твои́, Го́споди,/ в ца́рствии Кита́йстем просия́вшии,/ ве́ру Христо́ву, я́ко щит, держа́ще/ и куми́ром не покло́ньшеся,/ от единоплеме́нник обезу́мевших му́ки и смерть прия́ша,/ усты́ о́трока страстоте́рпца воспева́юще:/ боле́зни за Христа́ ни во что́же вменя́ем,/ за жизнь вре́менную жизнь ве́чную// улучи́ти жела́юще.

НА У́ТРЕНИ

По 1-м стихосло́вии седа́лен, глас 2:

Подво́рие Се́верное во гра́де Пеки́не почти́м, процве́тшее честны́я цве́ты, му́ченик две́сте и мно́жайшия, Христо́вы би́серы, и́же зло́бныя мучи́тели посрами́ша, те́мже и венцы́ прия́ша, доблему́дреннии.

Сла́ва, и ны́не, Богоро́дичен:

Ди́вная и ско́рая Помо́щнице всем христиа́ном, бу́ди нам покро́в и заступле́ние в ско́рбех и ра́достех земна́го жития́, наставля́ющи ны при́сно на путь покая́ния, наипа́че же умоли́ Сы́на Твоего́ и Бо́га на́шего, да пра́ведных ча́сти яви́т ны прича́стники.

По 2-м стихосло́вии седа́лен, глас 2:

Страстоте́рпцы Христо́вы, во гра́де Пеки́не добропобе́дне пострада́вшии, ка́мением побие́ннии, огне́м сожже́ннии, мече́м усече́ннии, Ца́рство Небе́сное в насле́дие прии́мше, моли́теся ко Го́споду, да спасе́т ду́ши на́ша.

Сла́ва, и ны́не, Богоро́дичен:

Ма́ти Всенепоро́чная, но́выя христолю́бцы во гра́де Пеки́не при хра́ме Успе́ния Твоего́ возрасти́вшая и ты́я на по́двиги му́ченическия утверди́вшая, укрепи́ и ны гре́шныя на неви́димыя и ви́димыя враги́ душ на́ших.

Велича́ние:

Велича́ем вас,/ священному́чениче Митрофа́не и святи́и му́ченицы Кита́йстии,/ и чтим честна́я страда́ния ва́ша,/ я́же за Христа́// претерпе́ли есте́.

Псало́м избра́нный: Бог нам прибе́жище и си́ла:

По полиеле́и седа́лен, глас 4:

Коль ди́вно Твое́, Христе́, благоутро́бие, на рабе́х Твои́х смире́нных бы́вшее, я́ко и немощне́йшия сосу́ды Твоея́ благода́ти, убо́гия вдови́цы и ста́рцы, де́вы ю́ныя и младе́нец мно́жество, си́лою Креста́ Твоего́ возмого́ша лесть идолобе́сия попра́ти и ве́ру святу́ю неколе́блему соблюсти́, во след Тебе́ с ра́достию теку́ще.

Сла́ва, и ны́не, Богоро́дичен:

Де́ва днесь неви́димо предстои́т лю́бящим Ю́ на ме́сте, иде́же сия́ше храм честна́го Успе́ния Ея́, сына́ми тьмы и злове́рия сожже́нный, и благословля́ет ча́да Своя́ духо́вная не поклони́тися куми́ром, за ве́ру Христо́ву ра́дующеся му́жественне пострада́ти, и венце́в Небе́сных в Ца́рствии Сы́на Ея́ сподо́битися.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Се сонм му́ченик добропобе́дных,/ па́стырю богому́дрому Митрофа́ну после́дующих,/ во врата́ Ца́рствия Небе́снаго тече́т лику́юще,/ мы же сим любо́вию возопии́м:/ о во́ини Христо́ви всеблаже́ннии,/ моли́теся Пастыренача́льнику,// да спасе́т ду́ши на́ша.

Кано́н святы́х, глас 2.

Песнь 1

Ирмо́с: Гряди́те, лю́дие,/ пои́м песнь Христу́ Бо́гу/, разде́льшему мо́ре и наста́вльшему лю́ди,/ я́же изведе́ из рабо́ты еги́петския,// я́ко просла́вися.

Припе́в: Святи́и му́ченицы Кита́йстии, моли́те Бо́га о нас.

В пе́снех духо́вных воспои́м с любо́вию му́ченик двоесо́тницу Христо́вых, и́хже изнесе́ ца́рство Кита́йское дре́внее, и́хже воспита́ша па́стырие Це́ркве Ру́сския и пра́внуцы плене́нных, в двухсотле́тнем разсе́янии ве́ру правосла́вную соблю́дшии.

Ра́дуйся, челове́че Бо́жий Митрофа́не, пе́рвый из бра́тий твои́х в са́не свяще́нства возсия́вый! Пе́рси твоя́, от сыно́в беззако́нных иско́панныя, уподо́бишася со́ту пчели́ному, мед сла́дости страда́ний за Христа́ нам точа́щему. Те́мже воспева́еши, священному́чениче: пои́м Го́сподеви, сла́вно бо просла́вися.

Сия́ет я́ко звезда́ на небеси́ супру́жница твоя́ Татиа́на, во дни живота́ своего́ жены́ све́том Ева́нгелия просвеща́вшая и сих ко святе́й купе́ли уготовля́вшая; сия́ яви́ нам о́браз страда́ний за Христа́, я́ко премно́зе му́чима, по сто́гнам влеко́ма, оба́че ве́ры правосла́вныя не отре́кшися, во главу́ усе́чена бе, я́коже и сын твой Иса́ия.

Кий язы́к восхва́лит о́трока Иоа́нна, ина́го сы́на ва́шего, ему́же мучи́телие дла́ни отсеко́ша? Сей же, а́ки в чужде́м телеси́ стражда́ше, я́ко а́гнец на заколе́ние Христа́ ра́ди идя́ше, ра́дуяся.

Богоро́дичен: Упова́ние христиа́ном, Де́во Пренепоро́чная, Сы́на Твоего́ и Бо́га моли́ с му́ченики о воспева́ющих Тя.

Песнь 3

Ирмо́с: Лук сокруши́ся си́льных/ держа́вою Твое́ю, Христе́,/ и си́лою немощству́ющии// препоя́сашася.

Фи́никс благопло́дный под фи́никсом во дворе́ до́ма Бо́жия, а́ки плод зре́лый Го́сподеви прине́слся еси́, пра́ведниче иере́е Митрофа́не, сего́ ра́ди ны́не, ликовству́я, вопие́ши: утверди́ся се́рдце мое́ во Го́споде, вознесе́ся рог мой о Бо́зе мое́м.

Па́вле прему́дре, апо́столу язы́ков в про́поведи сло́ва подража́вый и сан иере́я по ма́лех днех прия́ти име́вый! Ты, Христа́ всем се́рдцем возлюби́в, муче́ний лю́тых не убоя́лся еси́ и, коленопреклоне́нно моли́вся, ру́це же крестообра́зно сложи́в, во главу́ усе́чен был еси́.

О сро́дницы Па́вловы Са́рро, Екатери́но, Алекса́ндро, Иоа́нне и ина́я Алекса́ндро! Вы, до́блественне сему́ во́ину Христо́ву спострада́вше, венцы́ Небе́сныя улучи́ли есте́.

Иоаки́ме ю́ный, сро́дниче Па́влов, мучи́тельми у стен гра́да убие́нный, ты первому́ченик христиа́ном Кита́йским во дни ско́рби сея́ был еси́.

Богоро́дичен: Мари́е Преблага́я, ду́шу Твою́ ору́жие про́йде, укрепи́ ны, сла́быя и боязли́выя, егда́ прии́дет час о́гненнаго испыта́ния ве́ры на́шея.

Седа́лен, глас 8:

В пусты́ни язы́чества сад Богове́дения процвете́, подво́рие Бейгуа́нь правосла́вное, цве́ты кра́сныя му́ченик мно́жество Христу́ прине́сшее, и́хже кровьми́ напита́вшися, земля́ до́брая плод красе́н израсти́, лю́ди но́выя, святы́м Креще́нием просвети́вшияся.

Сла́ва, и ны́не, Богоро́дичен:

В пусты́ни горы́ Сина́йския купина́ неопа́льно процвете́, Присноде́ву, огнь Божества́ прие́мшую, прообразу́ющи, Ю́же мы любо́вию и благодаре́нием воспева́ем, веселя́щеся.

Песнь 4

Ирмо́с: Услы́шах, Го́споди,/ сла́вное Твое́ смотре́ние/ и просла́вих, Человеколю́бче,// непостижи́мую Твою́ си́лу.

Госпо́дь Бог наш си́ла на́ша, та́ко утеша́л еси́, о́тче Митрофа́не, ча́да твоя́ духо́вная, в тре́пете и смяте́нии бы́вшая и, я́ко птенцы́ под криле́ ко́коша, в дому́ твое́м собра́вшаяся.

Воспои́м Инноке́нтия, во диа́кона избра́ннаго, и́же седми́ пе́рвым диа́коном подо́бяся, попече́ние о теле́сных ну́ждах бра́тий свои́х с любо́вию и тща́нием испо́лнил есть. Те́мже и Госпо́дь те́ло его, во кла́дязи ка́мением от безу́мных побие́нное, нетле́нием просла́ви.

Спросла́вим сему́ и жену́ его́ Еле́ну, я́же в куми́рню приведе́нная, и́долом кла́нятися воспроти́вися, сего́ ра́ди, му́ки многообра́зныя претерпе́вши, ду́шу свою́ чи́стую Бо́гу предала́ есть.

Ку́ю песнь принесе́м Евме́нию, Софи́и и Наде́жди, до́бле воспита́нным ча́дом Инноке́нтия и Еле́ны? Сих бо зверонра́внии мучи́телие лю́тей сме́рти преда́ша и телеса́ их в кла́дязь вверго́ша, оба́че та по мно́зе вре́мени нетле́нна обрето́шася.

Богоро́дичен: Ра́дуйся, Обра́дованная, ра́дуйся, Всеми́лостивая, всем, в тя́жких ско́рбех Тебе́ моля́щимся, Небе́сное утеше́ние подаю́щая.

Песнь 5

Ирмо́с: Све́та Пода́телю, и веко́в Тво́рче, Го́споди,/ во све́те Твои́х повеле́ний наста́ви нас:// ра́зве бо Тебе́, ино́го Бо́га не зна́ем.

От но́щи скорбе́й лю́тых и боле́зней неисце́льных к Све́ту невече́рнему у́тренюет дух твой, священному́чениче Митрофа́не.

Да почти́тся Мари́я ю́ная, я́же, в ве́ре подража́ющи жениху́ своему́ Иса́ии, за Христа́ убие́ну, притече́ в дом иере́ов и рече́: у це́ркве Пресвяты́я Богоро́дицы духо́вно рождена́ есмь, зде и умру́. Те́мже по ма́ле вре́мени от рук злоде́ев смерть безбоя́зненно прия́т.

Небому́дренную И́ю восхва́лим, наста́вницу дев и путеводи́тельницу приходя́щих ко Христу́. Сия́ двукра́ты сме́ртныя му́ки от жестоковы́йных претерпе́: испе́рва бо, ножи́ изсече́на бы́вши, а́ки мертва́ земле́ю ма́ло прикрове́на бе; по́слежде, стена́нием ея́ услы́шанным, па́ки взята́ бе и та́ко венце́м му́ченичества, ра́дующися, увенча́на бысть.

Блаже́ннии Ми́роне и Мари́е! Вы, ча́да ва́ша Ма́рфу, Анастаси́ю, Евдоки́ю, Инноке́нтия, Са́вву, Ни́ла, Мари́ю и Еле́ну в труде́х, нищете́ и стра́се Бо́жии воспита́вше, до́бре приугото́васте сих для Ца́рствия Небе́снаго, е́же и улучи́ша, сла́внии, вку́пе с ва́ми за Христа́ убие́ннии.

Богоро́дичен: Преблагослове́нная Богоро́дице, мно́гия ско́рби на земли́ претерпе́вшая! Помози́ нам крест земна́го жития́ в терпе́нии, благодаре́нии и ра́довании до конца́ понести́.

Песнь 6

Ирмо́с: Глас глаго́л моле́бных/ от боле́зненныя, Влады́ко, души́ услы́шав,/ от лю́тых мя изба́ви:// Еди́н бо еси́ на́шего спасе́ния вино́вен.

Из сла́наго мо́ря многомяте́жнаго жития́ сего́ в ве́чный пренебе́сный поко́й, я́ко от ки́та Ио́на, вшел еси́, священнотаи́нниче о́тче Митрофа́не.

Ра́дуйся, Евфи́мие, от каменносерде́чных ка́мением побие́нный! Ра́дуйтеся, Акили́но, А́нно, Па́вле со ча́ды, в дому́ свое́м сожже́ннии! Ра́дуйтеся, Ири́но со ча́ды А́нною, Афана́сиею, Евпракси́ею, Про́хором и Мари́ею, за врата́ гра́да отведе́ннии и та́мо, от Христа́ не отре́кшеся, убие́ннии!

Ра́дуйся, Ири́но ина́я, се́рдцем твои́м кро́тким Иису́са кро́ткаго возлюби́вшая и слу́жбе церко́вней на всяк день прилежа́вшая, мучи́телем, рабо́в Бо́жиих и́щущим, не тая́щися ре́кшая: христиа́не есмы́!

Ра́дуйся, вдови́це Капитоли́но, мра́чную нощь отрече́ния от Христа́ преше́дшая и све́тлым у́тром покая́ния, посе́м же по́двигом му́ченичества грех свой омы́вшая!

Богоро́дичен: Влады́чице, Богоро́дице Пречи́стая! Ты зри́ши не́мощь на́шу и разслабле́ние духо́вное, те́мже наста́ви ны на всяк час бде́ти и Сы́ну Твоему́ моли́твы серде́чныя возноси́ти, да николи́же отсту́пим от Него́.

Конда́к, глас 2:

Я́ко сокро́вище многоце́нное,/ триле́тне в земли́ сокрове́нное,/ обрето́шася мо́щи ва́ша, священнотаи́нниче Митрофа́не со о́вцы уче́ний твои́х,/ во гра́де Пеки́не просия́вшими,/ благода́ть неоску́дную подаю́ще душа́м на́шим./ Сего́ ра́ди с ра́достию и любо́вию воззове́м:// моли́твами страстоте́рпец, Христе́ Бо́же, поми́луй нас.

И́кос:

Подвиго́м и боле́знем ва́шим дивя́щеся, достоблаже́ннии страстоте́рпцы Кита́йстии, в весе́лии серде́чнем вопие́м вам: Ра́дуйтеся, Христа́, многоце́нный би́сер, в земли́ язы́честей обре́тшии; ра́дуйтеся, ничто́же от земны́х сокро́вищ Ему́ предпоче́тшии. Ра́дуйтеся, до́бре Ему́ в уде́лех Кита́йских порабо́тавшии; ра́дуйтеся, в час о́гненнаго испыта́ния от Него́ не отсту́пльшии. Ра́дуйтеся, за Него́ огне́м сожже́ннии, ка́мением побие́ннии, мече́м усече́ннии; ра́дуйтеся, вся сия́ ра́достию и весе́лием претерпе́вшии. Ра́дуйтеся, я́ко нас подвиза́ете ко Го́споду взыва́ти: моли́твами страстоте́рпец, Христе́ Бо́же, поми́луй нас.

Песнь 7

Ирмо́с: О́бразу злато́му на по́ле Деи́ре служи́му,/ трие́ Твои́ о́троцы небрего́ша безбо́жнаго веле́ния:/ посреде́ же огня́ вве́ржени, ороша́еми поя́ху:// благослове́н еси́, Бо́же оте́ц на́ших.

Храм Бо́жий и строе́ния церко́вная от ме́рзких идолопокло́нник сожже́нная ви́дев, мно́гия ско́рби испо́лнися, страда́льче о́тче Митрофа́не; оба́че, в храм пренебе́сный вшед, воспе́л еси́: благослове́н еси́, Бо́же оте́ц на́ших.

Афана́сие блаже́нне, сляче́н от ю́ности твоея́, коленопреклоне́нне ходи́вый, ни́зок те́лом, высо́к же душе́ю бе; те́мже, часу́ испыта́ний наста́вшу, жену́ твою́ Варва́ру и трие́х чад увеща́ мук за Христа́ не устраша́тися, но побе́дне взыва́ти: благослове́н еси́, Бо́же оте́ц на́ших.

Андре́е святы́й, во единонадеся́тый час жития́ своего́ в виногра́д Христо́в прише́дый, де́лания кни́жнаго, жестокосе́рдым прибли́жшимся, не оста́ви и та́ко, на ме́сте трудо́в свои́х, во сла́ву Це́ркве подъя́тых, убие́нный, со все́ми, от пе́рваго часа́ потруди́вшимися, воспева́ет: благослове́н еси́, Бо́же оте́ц на́ших.

Евфи́мие безстра́шный, ве́ру Христо́ву пред мучи́телем испове́давый и о́наго безу́мие обличи́вый, за сие́ мече́м пронзе́нный и ка́мением побие́нный, песнь богокра́сную воспева́ет: благослове́н еси́, Бо́же оте́ц на́ших.

Богоро́дичен: Лю́ди, во тьме и се́ни сме́ртней седя́щия, Богоро́дицею к Све́ту невече́рнему призва́л еси́ и за Тя пострада́ти сподо́бил еси́, преблагослове́нный отце́в Бог и препросла́вленный.

Песнь 8

Ирмо́с: В пещь о́гненную ко отроко́м евре́йским снизше́дшаго,/ и пла́мень в ро́су прело́жшаго Бо́га,/ по́йте, дела́, я́ко Го́спода,// и превозноси́те во вся ве́ки.

Да почтя́тся честни́и страда́льцы Афана́сий, Лев и Ники́фор, Ва́сса, Екатери́на и Еле́на, Кири́лл, Наде́жда и О́льга, Симео́н, Ви́ктор, А́нна и ини́и мно́зи. Си́и вку́пе со иере́ем Митрофа́ном и про́чими му́ченики воспева́ют: Го́спода по́йте, дела́, и превозноси́те Его́ во ве́ки.

Многови́дне потруди́стеся в дому́ Бо́жии, Кли́менте, Матфе́е, Симео́не, Ио́сифе, Алекси́е, Капи́тоне, многови́дныя му́ки за Христа́ претерпе́вшии, ны́не лику́ете во цве́тнице Его́, взыва́юще: благослови́те, вся дела́ Госпо́дня, Го́спода.

Измла́да пе́нии и пе́сньми духо́вными прославля́вшии Го́спода и Пречи́стую Ма́терь Его́ во хра́ме честна́го Успе́ния Ея́, Афана́сие и ин Афана́сие, Се́ргие, Пе́тре, Алекси́е, по сла́внем страда́нии ва́шем песнь но́вую и светле́йшую возно́сите: благослови́те, вся дела́ Госпо́дня, Го́спода.

Пра́внуцы муже́й ра́тных, дре́вле из остро́га Албази́нскаго в плене́ние Пеки́нское приведе́нных, ве́ру правосла́вную соблю́дшии и за Христа́ живо́т свой положи́вшии, ны́не сподо́бистеся свобо́ду сла́вы чад Бо́жиих улучи́ти, воспева́юще: благослови́те, вся дела́ Госпо́дня, Го́спода.

Богоро́дичен: Де́во Всепе́тая, во хра́мех пренепоро́чнаго Успе́ния Твоего́ и во всей вселе́нней сла́вимая, всемо́щным предста́тельством Твои́м ми́рную кончи́ну живота́ на́шего нам низпосли́.

Песнь 9

Ирмо́с: Весь еси́ жела́ние, весь сла́дость,/ Сло́ве Бо́жий, Де́вы Сы́не,/ Бо́же бого́в, Го́споди, святы́х Пресвяты́й,// тем Тя вси с ро́ждшею велича́ем.

Его́же возлюби́ли есте́, Его́же возжела́ли есте́, Его́же ра́ди кровь свою́ излия́ли есте́, моли́те Христа́ Бо́га, страстоте́рпцы, во ца́рствии Кита́йстем просия́вшии, да умно́жит ве́ру правосла́вную во Оте́честве ва́шем и во всем ми́ре Свое́м.

Святы́я мо́щи до́блих страда́лец, по трие́х ле́тех из земли́ извлече́нныя и с че́стию во гробни́це под хра́мом Всех святы́х му́ченик положе́нныя, подво́рие Се́верное, град Пеки́н и всю зе́млю Кита́йскую благода́тию облагоуха́ша.

Святы́й апо́столе богови́дче Фомо́, Ева́нгелия Христо́ва в земли́ Кита́йстей пе́рвый пропове́дниче, святи́телю о́тче Иоа́нне, свети́ло Тобо́льское, святи́телю Инноке́нтие, гра́да Ирку́тска похвало́, ва́шим предста́тельством правосла́внии, в Кита́и просия́вшии, возмого́ша Бо́гу послужи́ти преподо́бием и пра́вдою во вся дни живота́ своего́.

Богоро́дичен: Ма́ти Бо́жия Пречи́стая, всю Сиби́рь и зе́млю Кита́йскую ико́ною Твое́ю Албази́нскою огражда́ющая, е́йже пра́зднование про́мыслом Бо́жиим в день святы́х му́ченик Севасти́йских уста́влено, Ты еси́ му́чеников кре́пость и весе́лие.

Свети́лен:

Зве́зды све́тлыя, на Восто́це возсия́вшия и всю зе́млю луча́ми свои́ми просвети́вшия, му́ченицы Христо́вы двусо́тнии, не забу́дите оте́чества ва́шего земна́го, мрак богопротивле́ния отжени́те и весе́лие неги́блющее всем нам, в бу́рях скорбе́й су́щим, у Го́спода испроси́те.

Сла́ва, и ны́не, Богоро́дичен:

Я́же Свет невече́рний ро́ждшая, Присноблаже́нная и Пренепоро́чная Де́во, све́том любве́ Твоея́ омраче́нная сердца́ на́ша просвети́ и сподо́би ны утеше́ния и ра́дости о Го́споде.

На хвали́тех стихи́ры, глас 4:

Ра́дуйся, Це́ркве Бо́жия,/ украша́емая собо́ром му́ченик Христо́вых./ Ти́и бо, свяще́нным Митрофа́ном предводи́мии,/ зе́млю Кита́йскую кровьми́ свои́ми освяти́ша/ и, Ца́рствия Небе́снаго дости́гше,// мо́лятся при́сно о земно́м оте́чествии свое́м.

Со́лнце мы́сленное/ показа́ вы зве́зды богосия́нныя,/ не́бо восто́чное све́том и́стинныя ве́ры озари́вшия/ и во вся концы́ земны́я лучи́ подвиго́в ва́ших испусти́вшия,/ святи́и му́ченицы Кита́йстии,/ моли́теся за ны ко Го́споду,// да укрепи́т теплохла́дную ве́ру на́шу.

Я́ко кади́ло благово́нное,/ Подвигополо́жнику Христу́ Бо́гу принесли́ся есте́,/ святи́и му́ченицы Кита́йстии,/ наде́ждою бо несумне́нною на Небе́сное воздая́ние утеша́еми,/ о́гненное запале́ние, ка́менное побие́ние и ме́чное усече́ние му́жественне претерпе́ли есте́./ Те́мже моли́теся за ны ко Го́споду,// да и на́шу наде́жду тве́рду сотвори́т.

Любо́вию ко Го́споду укрепля́еми,/ си́лу противобо́рцев попра́ли есте́/ и, муче́ния лю́тая претерпе́вше,/ Небе́сная селе́ния насле́довали есте́,/ иде́же Дре́ва жи́зни наслажда́етеся./ Те́мже моли́те, досточу́днии, Влады́ку всех,/ да воспламени́т любо́вию к Бо́гу// сердца́ единоплеме́нник ва́ших.

Сла́ва, глас 6:

Что сей глас ра́дования и весе́лия?/ Что пе́ние и ли́цы?/ Что собо́р правосла́вных во гра́де Пеки́нстем,/ по трие́х ле́тех страда́ний до́блих му́ченик Христо́вых?/ Се бо сла́вный архиере́й, па́стыри и ве́рных мно́жество/ приидо́ша возсла́вити мо́щи ди́вных страда́лец мно́гих,/ и́хже с че́стию положи́ша/ во гробни́це под хра́мом Всех святы́х му́ченик,/ в похвалу́ их созда́ннем./ Мы же им согла́сно воспои́м:/ о святи́и страстоте́рпцы,/ Тро́ице Святе́й помоли́теся,// да спасе́т ду́ши на́ша.

И ны́не, Богоро́дичен, глас то́йже:

Богоро́дице, Ты еси́ лоза́ и́стинная,/ возрасти́вшая нам Плод живота́,/ Тебе́ мо́лимся: моли́ся, Влады́чице,/ со святы́ми апо́столы// поми́ловати ду́ши на́ша.

НА ЛИТУРГИ́И

Блаже́нны от кано́на, песнь 3-я и 6-я. Проки́мен, глас 4: Святы́м, и́же суть на земли́ Его́,// удиви́ Госпо́дь вся хоте́ния Своя́ в них. Стих: Предзре́х Го́спода предо мно́ю вы́ну, я́ко одесну́ю мене́ есть, да не подви́жуся. Апо́стол к Ри́мляном, зача́ло 99. Аллилу́ия, глас 4: Воззва́ша пра́веднии, и Госпо́дь услы́ша их, и от всех скорбе́й их изба́ви их. Стих: Мно́ги ско́рби пра́ведным, и от всех их изба́вит я́ Госпо́дь. Ева́нгелие от Луки́, зача́ло 67. Прича́стен: Ра́дуйтеся, пра́веднии, о Го́споде, пра́вым подоба́ет похвала́.

*Утверждена Священным Синодом*

*Русской Православной Церкви*

*08.12.2020 (журнал № 99).*